b'\n_START_ARTICLE_\n\xc4\x8crna kuhinja\n_START_PARAGRAPH_\n\xc4\x8crna kuhinja je prostor v kateri dim ni speljan skozi dimnik. Kuhinja je specializiran prostor v hi\xc5\xa1i, v katerem kuhajo in druga\xc4\x8de pripravljajo jedi. V \xc4\x8drni kuhinji sta odprto ognji\xc5\xa1\xc4\x8de in ustje ogrevalne pe\xc4\x8di, ta stoji v sosednjem brezdimnem, najve\xc4\x8dkrat glavnem bivalnem prostoru. Dim se dviga (prestrezan z lovilcm isker nad kuri\xc5\xa1\xc4\x8dem ali \xc4\x8de je kuhinja obokana - skozi odprtino v oboku) v ostre\xc5\xa1je, redkeje v dimnik._NEWLINE_\xc4\x8crna kuhinja je nastala v visoko-srednjeve\xc5\xa1ki me\xc5\xa1\xc4\x8danski hi\xc5\xa1i. Na slovenskem je v nadstropju marsikatere starej\xc5\xa1e me\xc5\xa1\xc4\x8danske hi\xc5\xa1e ohranjen tloris, ki ka\xc5\xbee na \xc4\x8drno kuhinjo in sosednjo \xc4\x8disto sobo, v kateri je stala ogrevalna pe\xc4\x8d, kurjena iz kuhinje. Prav tako ka\xc5\xbeejo na \xc4\x8drno kuhinjo banjasti oboki ali njihovi sledovi v prostorih, v katerih so bile tak\xc5\xa1ne kuhinje. V mestih so \xc4\x8drne kuhinje pove\xc4\x8dini odpravili sredi 19. stoletja s prezidavami v \xc5\xa1tedilni\xc5\xa1ke kuhinje. Tako so predelali tudi kaminske kuhinje, ki so jih vsaj v novem veku imeli tudi v me\xc5\xa1\xc4\x8danskih hi\xc5\xa1ah. V kme\xc4\x8dkih hi\xc5\xa1ah so \xc4\x8drne kuhinje najprej izpri\xc4\x8dane v 2. polovici 15. stoletja. Nato so se postopoma in neenakomerno uveljavljale najve\xc4\x8d v osrednjeslovenski pokrajini in na obmo\xc4\x8dju primorske. V marsikateri kme\xc4\x8dki hi\xc5\xa1i so kuhali v \xc4\x8drni kuhinji \xc5\xa1e v desetletju po 2. svetovni vojni.'